అంచనాలను మించిన రిలయన్స్‌
-  తగ్గిన అమ్మకాలు.. పెరిగిన లాభాలు..
-  లాభాల్లో వృద్ధి 12.5 శాతం
-  త్వరలో మార్కెట్లోకి రిలయన్స్‌ ఫోన్లు
  ముంబయి: రిలయన్స్‌ సంస్థ మదుపరులను మురిపించే ఫలితాలను ప్రకటిం చింది. సెప్టెంబర్‌తో ముగిసిన ద్వితీయ త్రైమాసికంలో సంస్థ అంచనాలను మించిన ఆర్థిక ఫలితాలను వెలువరించింది. సెప్టెంబరు త్రైమాసికంలో రిలయన్స్‌ సంస్థ ఏకీకృత నికర లాభాలు 12.5 శాతం పెరిగి రూ.6,720 కోట్లకు చేరాయి. దీంతో ఒకే త్రైమాసికంలో బిలయన్‌ డాలర్ల లాభాలను ఆర్జించిన కంపెనీగా రిలయన్స్‌ సరికొత్త రికార్డును సృష్టించింది. సెప్టెంబర్‌తో ముగిసిన త్రైమాసికంలో రిలయన్స్‌ అమ్మకాలు రూ.70,901 కోట్లకు పడిపోయాయి. గత ఏడాది ఇదే కాలంలో సంస్థ రూ.1,03,003 కోట్ల మేర అమ్మకాలను జరిపింది. దీంతో పోల్చితే గత క్యూ2 అమ్మకాల్లో ఏకంగా 33.8 శాతం పతనమైయ్యాయి. ముఖ్యంగా చమురు శుద్ధిలో (రిఫైనరీలో) వచ్చిన ఫలితాల మూలంగానే రిలయన్స్‌ సంస్థ లాభాలు భారీగా పెరిగాయని ఆ కంపెనీ పేర్కొంది. క్రితం త్రైమాసికంలో రికార్డు స్థాయిలో లాభాలు సాధించామని రిలయన్స్‌ ఛైర్మన్‌ అండ్‌ మేనేజింగ్‌ డైరెక్టర్‌ ముఖేష్‌ అంబానీ పేర్కొన్నారు. భవిష్యత్తులోనూ వృద్ధి కొనసాగిస్తామని విశ్వాసం వ్యక్తం చేశారు. పెట్రో కెమికల్‌ విభాగంలో తొలిసారి రూ.5,000 కోట్ల టర్నోవర్‌ను సాధించామని వివరించారు. క్రితం ఆర్థిక సంవత్సరం క్యూ2లో పీపా రిఫైనరీపై 8.3 డాలర్లు వస్తే, గత క్యూ2లో ఇది 10.6 డాలర్లకు చేరిందన్నారు. గత జులై నుంచి సెప్టెంబర్‌ కాలంలో రిలయన్స్‌ కొత్తగా 110 రిటైల్‌ స్టోర్లను ప్రారంభించింది. దీంతో 250 పట్టణాల్లో మొత్తం స్టోర్ల సంఖ్య 2,857కు చేరిందని వివరించారు.
మార్కెట్లోకి రిలయన్స్‌ ఫోన్లు..
   ముఖేష్‌ అంబానీకి చెందిన రిలయన్స్‌ రిటైల్‌ త్వరలోనే 4జీ ఎల్‌టీఈ స్మార్ట్‌ఫోన్లను 'ఎల్‌వైఎఫ్‌' (లైఫ్‌) బ్రాండ్‌ పేరుతో ఆవిష్కరించనుంది. ఈ బ్రాండ్‌ కింద మెరుగైన హ్యాండ్‌సెట్లను అందించనున్నామని ఆ సంస్థ పేర్కొంది. వాయిస్‌ ఓవర్‌ ఎల్‌టీఈ, వాయిస్‌ ఓవర్‌ వై-ఫై, హెచ్‌డీ వాయిస్‌, హెచ్‌డీి క్వాలిటీ వీడియో కాలింగ్‌ తదితర ఫీచర్లతో ఎల్‌వైఎఫ్‌లో స్మార్ట్‌ఫోన్లను విడుదల చేస్తామని ఆ సంస్థ ఓ ప్రకటనలో తెలిపింది. డిసెంబర్‌ ముగింపు నాటికి ఈ రంగంలో రిలయన్స్‌ రూ.1,00,000 కోట్ల పెట్టుబడులు పెట్టనున్నట్లు ప్రకటించింది.
మీ స్నేహితులకు రికమెండ్ చెయ్యండి